Popravek Sklepa Sveta (EU) 2022/1994 z dne 17. oktobra 2022 o stališču, ki se v imenu Evropske unije zastopa v Pododboru za geografske označbe, ustanovljenem s Celovitim in okrepljenim sporazumom o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani, glede sprejetja njegovega poslovnika

( Uradni list Evropske unije L 273 z dne 21. oktobra 2022 )

Stran 20, Sklep Sveta (EU) 2022/1994 se pravilno glasi:

SKLEP SVETA (EU) 2022/1994 z dne 17. oktobra 2022 o stališču, ki se v imenu Evropske unije zastopa v Pododboru za geografske označbe, ustanovljenem s Celovitim in okrepljenim sporazumom o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani, glede sprejetja njegovega poslovnika SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Unija je Celoviti in okrepljeni sporazum o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani (1) (v nadaljnjem besedilu: Sporazum) sklenila s Sklepom Sveta (EU) 2018/104 (2), ki se je začasno uporabljal od 1. junija 2018, veljati pa je začel 1. marca 2021 (2) Na podlagi člena 240(2) Sporazuma Pododbor za geografske označbe (v nadaljnjem besedilu: Pododbor) določi svoj poslovnik. (3) Primerno je, da se določi stališče, ki se v imenu Unije zastopa v Pododboru glede njegovega poslovnika, saj bo ta poslovnik za Unijo zavezujoč. (4) Da se zagotovi učinkovito izvajanje Sporazuma, bi bilo treba sprejeti poslovnik Pododbora. (5) Stališče Unije v Pododboru bi zato moralo temeljiti na priloženem osnutku sklepa navedenega pododbora – SPREJEL NASLEDNJI SKLEP: Člen 1 Stališče, ki se v imenu Unije zastopa v Pododboru za geografske označbe v zvezi s sprejetjem njegovega poslovnika, temelji na osnutku sklepa navedenega pododbora, ki je priložen temu sklepu. Člen 2 Ta sklep začne veljati na dan sprejetja. V Luxembourgu, 17. oktobra 2022 Za Svet predsednik J. BORRELL FONTELLES OSNUTEK SKLEP št. … PODODBORA EU-ARMENIJA ZA GEOGRAFSKE OZNAČBE z dne … o sprejetju poslovnika PODODBOR EU-ARMENIJA ZA GEOGRAFSKE OZNAČBE JE – ob upoštevanju Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani (3) (v nadaljnjem besedilu: Sporazum) in zlasti člena 240 Sporazuma, ob upoštevanju naslednjega: (1) Na podlagi člena 240 Sporazuma mora Pododbor za geografske označbe spremljati izvajanje Sporazuma na področju geografskih označb ter krepiti sodelovanje in dialog o geografskih označbah. (2) Na podlagi člena 240(2) Sporazuma lahko Pododbor za geografske označbe sprejema sklepe. (3) Na podlagi člena 240(2) Sporazuma Pododbor za geografske označbe določi svoj poslovnik – SPREJEL NASLEDNJI SKLEP: Člen 1 Sprejme se poslovnik Pododbora za geografske označbe, kot je določen v Prilogi. Člen 2 Ta sklep začne veljati na dan sprejetja. V Bruslju, Za Pododbor za geografske označbe predsednik/predsednica PRILOGA Poslovnik Pododbora EU-Armenija za geografske označbe Člen 1 Splošne določbe 1. Pododbor za geografske označbe (v nadaljnjem besedilu: Pododbor), ustanovljen v skladu s členom 240 Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani (v nadaljnjem besedilu: Sporazum), pomaga Partnerskemu odboru v trgovinski sestavi, ustanovljenem s členom 363(7) Sporazuma, pri opravljanju njegovih nalog. 2. Pododbor opravlja svoje naloge, kot je določeno v členu 240 Sporazuma. 3. Pododbor sestavljajo predstavniki Evropske komisije in Republike Armenije, ki so pristojni za področja v zvezi z geografskimi označbami. 4. V tem poslovniku je izraz ‚pogodbenici‘ opredeljen, kot je navedeno v členu 382 Sporazuma. 5. Pogodbenici imenujeta vsaka svojega vodjo delegacije, ki je kontaktna oseba za vse zadeve v zvezi s Pododborom. 6. Vodji delegacij delujeta kot predsednik Pododbora v skladu s členom 2. 7. Vsak vodja delegacije lahko prenese vse ali nekatere naloge vodje delegacije na imenovanega namestnika in v tem primeru vsa sklicevanja na vodjo delegacije v nadaljnjem besedilu enako veljajo za imenovanega namestnika. Vodja delegacije o takšnem imenovanju uradno obvesti sekretariat Pododbora. Člen 2 Predsedovanje Pogodbenici predsedujeta Pododboru izmenično za obdobje 12 mesecev. Prvo obdobje se začne na datum prvega srečanja Partnerskega sveta in se konča 31. decembra istega leta. Člen 3 Srečanja 1. Pododbor se sreča enkrat na leto, razen če predsednik ne sklene drugače, ali na zahtevo katere koli od pogodbenic, izmenično v Uniji in Republiki Armeniji, ob času, na kraju in na način, ki lahko vključuje videokonferenco, o čemer se dogovorita pogodbenici, vendar najpozneje 90 dni po zahtevi. 2. Srečanja Skupnega odbora skliče predsednik. Sekretariat Pododbora razpošlje obvestilo o srečanju najpozneje 28 koledarskih dni pred začetkom srečanja, razen če se pogodbenici dogovorita drugače. 3. Kadar je mogoče, se redno srečanje Pododbora skliče pred rednim srečanjem Partnerskega odbora v trgovinski sestavi. Člen 4 Delegaciji Pred vsakim srečanjem sekretariat Pododbora pogodbenici obvesti o predvideni sestavi delegacije vsake pogodbenice, ki se bosta udeležili srečanja. Člen 5 Sekretariat 1. Uradnik Evropske komisije in uradnik Republike Armenije delujeta skupaj kot sekretarja Pododbora, kot ju imenujeta vodji delegacij, ter opravljata naloge sekretariata skupaj, v duhu medsebojnega zaupanja in sodelovanja. 2. Sekretariat Partnerskega odbora v trgovinski sestavi mora biti obveščen o vseh sklepih, poročilih in drugih dogovorjenih ukrepih Pododbora. Člen 6 Korespondenca 1. Korespondenca, naslovljena na Pododbor, se naslovi na sekretarja ene od pogodbenic, ki nato o njej obvesti drugega sekretarja. 2. Sekretariat Pododbora zagotovi, da se korespondenca, naslovljena na Pododbor, posreduje predsedniku Pododbora in po potrebi razpošlje kot dokumentacija iz člena 7. 3. Korespondenco predsednika pogodbenicama pošlje sekretariat v imenu predsednika. Korespondenca se razpošlje, kadar je to primerno, kakor določa člen 7. Člen 7 Dokumentacija 1. Dokumenti se razpošiljajo prek sekretarjev Pododbora. 2. Pogodbenica svoje dokumente pošlje svojemu sekretarju. Sekretar prejete dokumente posreduje sekretarju druge pogodbenice. 3. Sekretar, ki ga imenuje Unija, dokumentacijo razpošlje pristojnim predstavnikom Unije in v takšni korespondenci med naslovnike sistematično doda sekretarja, ki ga imenuje Republika Armenija in sekretarje Partnerskega odbora v trgovinski sestavi. 4. Sekretar, ki ga imenuje Republika Armenija dokumentacijo razpošlje pristojnim predstavnikom Republike Armenije in v takšni korespondenci med naslovnike sistematično doda sekretarja, ki ga imenuje Unija in sekretarje Partnerskega odbora v trgovinski sestavi. Člen 8 Zaupnost Srečanja Pododbora niso javna, razen če pogodbenici odločita drugače. Kadar pogodbenica Pododboru predloži informacije, ki so označene kot zaupne, druga pogodbenica navedene informacije obravnava kot take. Člen 9 Dnevni red 1. Sekretariat Pododbora na podlagi predlogov pogodbenic za vsako srečanje pripravi začasni dnevni red in osnutek operativnih sklepov v skladu s členom 10. Začasni dnevni red vključuje točke, za katere sekretariat najpozneje 21 koledarskih dni pred začetkom srečanja od pogodbenice prejme zahtevek za vključitev na dnevni red, skupaj z ustreznimi dokumenti. 2. Začasni dnevni red se skupaj z ustreznimi dokumenti razpošlje v skladu s členom 7 najpozneje 15 koledarskih dni pred začetkom srečanja. 3. V skladu s členom 8 se začasni dnevni redi srečanj objavijo, po možnosti 10 dni pred srečanjem. 4. Predsednik pododbora in drugi vodja delegacije sprejmeta dnevni red na začetku vsakega srečanja. Za uvrstitev točk, ki niso na začasnem dnevnem redu, na dnevni red je potrebno soglasje pogodbenic. 5. Predsednik Pododbora lahko povabi predstavnike drugih organov pogodbenic ali, ob soglasju druge pogodbenice, neodvisne strokovnjake za posamezno področje k udeležbi na njegovih srečanjih na ad hoc osnovi, da bi predložili informacije o posebnih zadevah. Pogodbenici zagotovita, da ti opazovalci ali strokovnjaki spoštujejo vse zahteve glede zaupnosti. 6. Predsednik Pododbora lahko v dogovoru s pogodbenicama skrajša roke iz odstavkov 1 in 2, da se upoštevajo posebne okoliščine. Člen 10 Zapisnik in operativni sklepi 1. Sekretarja Pododbora skupaj pripravita osnutek zapisnika vsakega srečanja. 2. Praviloma zapisnik za vsako točko na dnevnem redu vključuje: (a) seznam udeležencev srečanja, seznam spremljajočih uradnikov ter seznam vseh opazovalcev ali strokovnjakov, ki so se udeležili srečanja; (b) dokumentacijo, predloženo Pododboru; (c) izjave, za katere je Pododbor želel, da se zapišejo v zapisnik, ter (d) po potrebi operativne sklepe z srečanja v skladu z odstavkom 4. 3. Osnutek zapisnika se predloži Pododboru v odobritev. Odobri se v 28 koledarskih dneh od vsakega srečanja Pododbora. Vsem naslovnikom iz člena 7 se pošlje izvod zapisnika. Brez poseganja v člen 8 pogodbenici čim prej po odobritvi objavita odobreni zapisnik. Zapisnik praviloma vsebuje dokončni dnevni red in povzetek razprave pod vsako točko dnevnega reda. 4. Osnutek operativnih sklepov vsakega srečanja pripravi sekretar Pododbora pogodbenice, ki predseduje Pododboru, in ga razpošlje pogodbenicama skupaj z začasnim dnevnim redom najpozneje 15 koledarskih dni pred začetkom srečanja. Ta osnutek se med srečanjem posodobi, tako da Pododbor, razen če se pogodbenici dogovorita drugače, na koncu srečanja sprejme operativne sklepe, ki odražajo nadaljnje ukrepe, o katerih se dogovorita pogodbenici. Operativni sklepi se po sprejetju dodajo zapisniku, njihovo izvajanje pa se pregleda med katerim koli naslednjim srečanjem Pododbora. Pododbor v ta namen sprejme predlogo, ki omogoča spremljanje spoštovanja zadevnih rokov za izvedbo vsakega ukrepa. Člen 11 Sklepi 1. Pododbor je pooblaščen za sprejemanje sklepov v zadevah, določenih v členu 240(3) Sporazuma. Pododbor je pooblaščen za soglasno sprejemanje sklepov, kot je določeno v členu 240(2) Sporazuma. Sklepi so zavezujoči za pogodbenici, ki sprejmeta ustrezne ukrepe za njihovo izvajanje. 2. Vsak sklep overi predsednik Pododbora. 3. Pododbor lahko sprejema sklepe ali poročila s pisnim postopkom, po zaključku ustreznih notranjih postopkov, če se pogodbenici tako dogovorita. Pisni postopek je uradna izmenjava not med obema sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje v skladu s členom 7, se morebitni pridržki ali spremembe sporočijo v roku, ki ni krajši od 21 koledarskih dni. Predsednik pododbora lahko ob posvetovanju s pogodbenicama ta rok skrajša, da se upoštevajo posebne okoliščine. Šteje se, da so osnutki sklepov sprejeti, ko druga pogodbenica izrazi svoje soglasje, potem pa se zabeležijo v zapisnik srečanja Pododbora. 4. Akti Pododbora se naslovijo kot ‚Sklep‘ oziroma ‚Poročilo‘. Sklep začne veljati na dan sprejetja, razen če je v njem določeno drugače. 5. Sklepi se pošljejo pogodbenicama. 6. Vsaka pogodbenica se lahko odloči za objavo sklepov Pododbora v svojem uradnem listu. Člen 12 Poročila Pododbor o svojem delovanju poroča na vsakem rednem srečanju Partnerskega odbora v trgovinski sestavi. Člen 13 Jeziki 1. Delovna jezika Pododbora sta angleščina in armenščina. Pogodbenici pa se lahko dogovorita, da bodo sestanki potekali samo v angleščini. 2. Razen če je določeno drugače, se Pododbor pri svojih posvetovanjih opira na dokumentacijo, ki je napisana v teh dveh jezikih. 3. Pododbor sprejme sklepe o spremembi ali razlagi Sporazuma v jezikih verodostojnega besedila Sporazuma. Vsi drugi sklepi Pododbora se sprejmejo v delovnih jezikih iz odstavka 1. Člen 14 Stroški 1. Vsaka pogodbenica krije vse svoje stroške v zvezi z osebjem, potovanjem in dnevnicami ter stroške v zvezi s poštnimi in telekomunikacijskimi storitvami, nastale zaradi udeležbe na srečanjih Pododbora. 2. Stroške, povezane z organizacijo sestankov in razmnoževanjem dokumentov, krije pogodbenica, ki gosti sestanek. 3. Stroške v zvezi s tolmačenjem na srečanjih in prevajanjem dokumentov v angleščino in armenščino ali iz teh dveh jezikov v skladu s členom 13(1) krije pogodbenica, ki je gostiteljica srečanja. Člen 15 Spremembe poslovnika Ta poslovnik se lahko spremeni s sklepom Pododbora v skladu s členom 240(2) Sporazuma.

(1) UL L 23, 26.1.2018, str. 4.

(2) Sklep Sveta (EU) 2018/104 z dne 20. novembra 2017 o podpisu Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani v imenu Unije in njegovi začasni uporabi (UL L 23, 26.1.2018, str. 1).

(3) UL L 23, 26.1.2018, str. 4.